Verlorenkop #eBoek – myAfrikaans
myafrikaans	Nov 18, 2016	Litnet
"As jy met empatie kyk, is daar plek vir die voorgeslagte om vir jou 'n borswering teen die lewe te wees," vertel Celesté Fritze in 'n onderhoud oor haar debuutroman op LitNet (Meyer, 2016). Vir Jo, die hoofkarakter in Verlorenkop, word die voorgeslagte wel uiteindelik 'n borswering, maar nie sonder 'n moeilike en uitgerekte proses van selfontdekking nie – waartydens haar naam verander van Johanna du Plooy, na Jo Pieterse, na Joanne Peters en uiteindelik na net Jo.
Vir die jong Johanna raak alles in Suid-Afrika net te veel: haar familie, die politiek en die geheime wat sy met haar moet saamdra. Na 'n traumatiese seksuele ervaring verander sy haar naam na Jo, trou met Kerneels Pieterse en vlug na Vermont in die VSA waar Kerneels navorsing doen oor Alzheimers en Jo haar liefde vir perde op 'n perdeterapieplaas kan uitleef. Maar dit maak nie saak hoeveel keer sy daarvan probeer wegvlug nie, die waarheid haal haar tog telkens in: sy is 'n homoseksuele vrou. Hierdie realiteit leef met haar saam ook in die figuur van haar tante Christine, 'n sterk vroueboer wat herinner aan die formidabele Anna Petronella van Heerden (1887-1975),[i] 'n baanbreker wat die beeld van Afrikanervroue betref. Die karakter van ta' Christine leef voort in die dagboeke wat sy aan Jo nalaat, waaruit Jo oor jare heen die binnewerkinge van die Retief-familie leer ken. Die Retiefs het baie geheime gehad, geheime wat met 'n ysterhand beheer is deur die matriarg Delores Retief, Jo se oumagrootjie. Jo se woede oor die sondes van die voorgeslagte manifesteer in skuldgevoelens oor haar eie "sondes": die vermoede dat sy as kind die eerste minister "doodgebid" het, haar seksuele verwarring, die dood van haar seun Benjamin, emosionele ontrouheid aan haar man, die feit dat haar dogter Christi die lewe van 'n ekspat moet lei sonder dat sy dit self gekies het.
Die vroulike narratief van Verlorenkop bied 'n blik op die lotgevalle van en verhoudings tussen sterk vroue in die Suid-Afrikaanse konteks vanaf die begin van die 1900's tot die hede by monde van verskillende vroue, spesifiek die Retief-vroue. Aan die begin van die roman verskaf die skrywer 'n stamboom sodat die leser tred kan hou met die verskillende verhale wat vertel word. Jo en ta' Christine se lewensverhale word gelyktydig weergegee en die leser besef gou dat hierdie twee vroue se stryd dieselfde stryd is. Waar ta' Christine se liefde vir Dina wreed beëindig word nog voor dit kon begin, kry Jo die geleentheid om na baie jare vrede met haarself te vind in 'n verhouding met die joernalis Marga.